title: Регламент за изпълнение (ЕС) № 159/2013 на Комисията от 21 февруари 2013 година относно разрешаването на препарат от натриев бензоат, пропионова киселина и натриев пропионат като фуражна добавка за свине, домашни птици, животни от рода на едрия рогат добитък, овце, кози, зайци и коне и за изменение на регламенти (ЕО) № 1876/2006 и (ЕО) № 757/2007  текст от значение за ЕИП

text:
               22.2.2013

               BG

               Официален вестник на Европейския съюз

               L 49/47

         РЕГЛАМЕНТ ЗА ИЗПЪЛНЕНИЕ (ЕС) № 159/2013 НА КОМИСИЯТА
   от 21 февруари 2013 година
   относно разрешаването на препарат от натриев бензоат, пропионова киселина и натриев пропионат като фуражна добавка за свине, домашни птици, животни от рода на едрия рогат добитък, овце, кози, зайци и коне и за изменение на регламенти (ЕО) № 1876/2006 и (ЕО) № 757/2007
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като има предвид, че:

               (1)

               В Регламент (ЕО) № 1831/2003 се предвижда, че добавките за използване при храненето на животните подлежат на разрешаване, и се уреждат основанията и процедурите за издаване на разрешително. В член 10 от посочения регламент се предвижда извършването на повторна оценка на добавките, чието използване е разрешено съгласно Директива 70/524/ЕИО на Съвета (2).

               (2)

               Използването на препарат от натриев бензоат, пропионова киселина и натриев пропионат бе разрешено без ограничение във времето в съответствие с Директива 70/524/ЕИО като фуражна добавка за свине и млечни крави с Регламент (ЕО) № 1876/2006 на Комисията (3) и като фуражна добавка за говеда за угояване с Регламент (ЕО) № 757/2007 на Комисията (4). Впоследствие посоченият препарат беше вписан в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) № 1831/2003.

               (3)

               В съответствие с член 10, параграф 2 от Регламент (ЕО) № 1831/2003 във връзка с член 7 от същия регламент бе подадено заявление за нова оценка на посочения препарат от натриев бензоат, пропионова киселина и натриев пропионат като фуражна добавка за свине, млечни крави и говеда за угояване, както и — в съответствие с член 7 от същия регламент — за нова употреба за прасета, домашни птици, животни от рода на едрия рогат добитък, овце, кози, зайци и коне, с искането посочената добавка да бъде класифицирана в категорията „технологични добавки“. Посоченото заявление беше придружено от данните и документите, изисквани съгласно член 7, параграф 3 от Регламент (ЕО) № 1831/2003.

               (4)

               В становищата си от 6 септември 2011 г. (5) и 24 април 2012 г. (6) Европейският орган за безопасност на храните („Органът“) заключава, че при предложените условия на употреба препаратът от натриев бензоат, пропионова киселина и натриев пропионат не оказва неблагоприятно въздействие върху здравето на животните, човешкото здраве — при условие че са взети необходимите мерки за предпазване на ползвателите, и околната среда, както и че препаратът е ефикасен консервант за житни растения и пълноценни фуражи. Органът не счита, че е налице необходимост от специфични изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

               (5)

               При оценката на препарата от натриев бензоат, пропионова киселина и натриев пропионат беше установено, че определените в член 5 от Регламент (ЕО) № 1831/2003 условия за издаване на разрешително са изпълнени. Поради това употребата на посочения препарат следва да бъде разрешена съгласно посоченото в приложението към настоящия регламент.

               (6)

               С оглед на предоставянето на ново разрешително съгласно Регламент (ЕО) № 1831/2003 регламенти (ЕО) № 1876/2006 и (ЕО) № 757/2007 следва да бъдат съответно изменени.

               (7)

               Тъй като няма съображения във връзка с безопасността, които да налагат незабавното прилагане на измененията в условията за издаване на разрешителното, е целесъобразно да се предвиди преходен период, за да се даде възможност на заинтересованите страни да предприемат необходимото с оглед на новите изисквания, произтичащи от разрешителното.

               (8)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Разрешаване
   Посоченият в приложението препарат, който спада към категорията „технологични добавки“ и към функционалната група „консерванти“, се разрешава като добавка при храненето на животните при спазване на определените в приложението условия.
   Член 2
   Изменения на Регламент (ЕО) № 1876/2006
   Член 4 от Регламент (ЕО) № 1876/2006 и приложение IV към същия регламент се заличават.
   Член 3
   Изменения на Регламент (ЕО) № 757/2007
   Член 1 от Регламент (ЕО) № 757/2007 и приложение I към същия регламент се заличават.
   Член 4
   Преходни мерки
   Посоченият в приложението препарат и съдържащите го фуражи, които са произведени и етикетирани преди 14 септември 2013 г. съгласно правилата, приложими преди 14 март 2013 г., може да продължи да се пуска на пазара и да се използва до изчерпване на складовите наличности.
   Член 5
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 февруари 2013 година.

            За Комисията

            Председател

         José Manuel BARROSO

      (1)  ОВ L 268, 18.10.2003 г., стр. 29.

      (2)  ОВ L 270, 14.12.1970 г., стр. 1.

      (3)  ОВ L 360, 19.12.2006 г., стр. 126.

      (4)  ОВ L 172, 30.6.2007 г., стр. 43.

      (5)  EFSA Journal (Бюлетин на ЕОБХ) 2011 г.; 9(9):2357.

      (6)  EFSA Journal (Бюлетин на ЕОБХ) 2012 г.; 10(5):2681.

      ПРИЛОЖЕНИЕ

                  Идентификационен номер на добавката

                  Наименование на притежателя на разрешителното

                  Добавка

                  Състав, химична формула, описание, аналитичен метод

                  Вид или категория на животните

                  Максимална възраст

                  Минимално съдържание

                  Максимално съдържание

                  Други разпоредби

                  Срок на валидност на разрешителното

                  mg/kg пълноценен фураж със съдържание на влага 12 %

                     Категория: технологични добавки. Функционална група: консерванти

                  1a700

                  —

                  Препарат от натриев бензоат, пропионова киселина и натриев пропионат

                                 Състав на добавката

                              Препарат от:

                                          натриев бензоат: 140 g/kg,

                                          пропионова киселина: 370 g/kg

                                          натриев пропионат: 110 g/kg

                                          вода: 380 g/kg

                                 Характеристика на активните вещества

                                          натриев бензоат (C7H5O2Na) ≥ 99 % след изсушаване с продължителност два часа при температура 105o С

                                          пропионова киселина (C3H6O2) ≥ 99,5 %

                                          натриев пропионат (C3H5O2Na) ≥ 99 % след изсушаване с продължителност четири часа при температура 105o С

                                 Аналитичен метод
                                  (1)

                              Количествено определяне във фуражни добавки:

                                          —

                                          определяне на бензоат: обратнофазова високоефективна течна хроматография с УВ детектор (HPLC-UV)

                                          —

                                          общо пропионат: високоефективна течна хроматография с показател на пречупване (HPLC-RI) с йонно изключване

                                          —

                                          общо натрий: атомна абсорбционна спектрометрия, AAS (EN ISO 6869)

                  Свине
                  Домашни птици
                  Едър рогат добитък
                  Овце
                  Кози
                  Зайци
                  Коне

                  —

                  —

                  10 000

                              1.

                              При едновременна употреба с други източници на активните вещества не трябва да превишава разрешеното максимално съдържание.

                              2.

                              Минимално съдържание:

                                          —

                                          житни растения с влажност ≥ 15 %, различни от царевични зърна: 3 000 mg/kg житни растения;

                                          —

                                          царевични зърна с влажност ≥ 15 %: 13 000 mg/kg царевични зърна;

                                          —

                                          пълноценни фуражи с влажност ≥ 12 %: 5 000 mg/kg пълноценен фураж.

                              3.

                              Максимално съдържание във всички житни растения: 22 000 mg/kg житни растения.

                              4.

                              Мерки за безопасност: препоръчително е по време на работа да се използват средства за защита на дихателните органи и на очите и ръкавици.

                  14 март 2023 г.

         (1)  Подробна информация за методите за анализ може да бъде намерена на следния адрес на референтната лаборатория: http://irmm.jrc.ec.europa.eu/EURLs/EURL_feed_additives/Pages/index.aspx


title: Регламент за изпълнение (ЕС) № 105/2013 на Комисията от 4 февруари 2013 година за изменение на Регламент за изпълнение (ЕС) № 371/2011 по отношение на наименованието на притежателя на разрешението за диметилглицин натриева сол  текст от значение за ЕИП

text:
               5.2.2013

               BG

               Официален вестник на Европейския съюз

               L 34/15

         РЕГЛАМЕНТ ЗА ИЗПЪЛНЕНИЕ (ЕС) № 105/2013 НА КОМИСИЯТА
   от 4 февруари 2013 година
   за изменение на Регламент за изпълнение (ЕС) № 371/2011 по отношение на наименованието на притежателя на разрешението за диметилглицин натриева сол
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 13, параграф 3 от него,
   като има предвид, че:

               (1)

               Taminco N.V. подаде заявление по член 13, параграф 3 от Регламент (ЕО) № 1831/2003 с предложение за промяна на наименованието на притежателя на разрешителното във връзка с Регламент за изпълнение (ЕС) № 371/2011 на Комисията (2) по отношение на разрешителното за използване за срок от 10 години на диметилглицин натриева сол, принадлежаща към категория „зоотехнически добавки“ и функционална група „други зоотехнически добавки“.

               (2)

               Заявителят посочва, че е преобразувал своята правно-организационна форма в частно дружество с ограничена отговорност, считано от 1 октомври 2012 г. Заявителят представи съответната информация в подкрепа на своето искане.

               (3)

               Предложената промяна в условията на разрешителното е само от административно естество и не налага извършването на нова оценка на съответната добавка. Европейският орган за безопасност на храните беше информиран за заявлението.

               (4)

               За да може заявителят да упражнява своите права на търговия под наименованието Taminco BVBA, е необходимо да бъдат променени условията на разрешителното.

               (5)

               Поради това Регламент за изпълнение (ЕС) № 371/2011 следва да бъде съответно изменен.

               (6)

               Тъй като не е наложително от съображения за сигурност да бъде приложено незабавно въведеното с настоящия регламент изменение на Регламент за изпълнение (ЕС) № 371/2011, целесъобразно е да се предвиди преходен период, през който да могат да бъдат изчерпани наличните запаси.

               (7)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   В колона 2 от приложението към Регламент за изпълнение (ЕС) № 371/2011 думите „Taminco N.V.“ се заменят с „Taminco BVBA“.
   Член 2
   Наличните запаси от добавката, които отговарят на разпоредбите, приложими преди датата на влизане в сила на настоящия регламент, могат да продължат да се предлагат на пазара и да бъдат използвани до тяхното изчерпване.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 февруари 2013 година.

            За Комисията

            Председател

         José Manuel BARROSO

      (1)  ОВ L 268, 18.10.2003 г., стр. 29.

      (2)  ОВ L 102, 16.4.2011 г., стр. 6.


title: Регламент за изпълнение (ЕС) № 467/2011 на Комисията от 13 май 2011 година относно определяне на вносните мита в сектора на зърнените култури приложими от 16 май 2011 година

text:
               14.5.2011

               BG

               Официален вестник на Европейския съюз

               L 125/12

         РЕГЛАМЕНТ ЗА ИЗПЪЛНЕНИЕ (ЕС) № 467/2011 НА КОМИСИЯТА
   от 13 май 2011 година
   относно определяне на вносните мита в сектора на зърнените култури приложими от 16 май 2011 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент (ЕC) № 642/2010 на Комисията от 20 юли 2010 г. относно правилата за прилагане на Регламент (ЕО) № 1234/2007 на Съвета по отношение на вносните мита в сектора на зърнените култури (2) и по-специално член 2, параграф 1 от него,
   като има предвид, че:

               (1)

               В член 136, параграф 1 от Регламент (ЕО) № 1234/2007 се предвижда, че за продукти, включени в кодове по КН 1001 10 00, 1001 90 91, ex 1001 90 99 (висококачествена мека пшеница), 1002, ex 1005, с изключение на хибридни семена, и ex 1007, с изключение на хибриди за посев, вносното мито се равнява на интервенционната цена, валидна за тези продукти при вноса и увеличена с 55 %, минус вносната цена CIF, приложима за съответната доставка. Това мито обаче не може да надхвърля размера на митото в Общата митническа тарифа.

               (2)

               В член 136, параграф 2 от Регламент (ЕО) № 1234/2007 се предвижда, че за целите на изчисляване на вносното мито, посочено в параграф 1 от същия член, се определят периодично представителни цени CIF за разглежданите продукти.

               (3)

               Съгласно член 2, параграф 2 от Регламент (ЕC) № 642/2010, цената, която трябва да се използва за изчисляване на вносното мито върху продукти от кодове по КН 1001 10 00, 1001 90 91, ex 1001 90 99 (висококачествена мека пшеница), 1002 00, 1005 10 90, 1005 90 00 и 1007 00 90, е средната от ежедневните представителни цени CIF, определени по метода, посочен в член 5 от същия регламент.

               (4)

               Необходимо е да се определят вносни мита за периода, започващ от 16 май 2011 година, които да са приложими до влизането в сила на ново определяне,

         ПРИЕ НАСТОЯЩИЯ РЕГЛАМЕНТ:
   Член 1
   От 16 май 2011 година вносните мита в сектора на зърнените култури, посочени в член 136, параграф 1 от Регламент (ЕО) № 1234/2007, се определят в приложение I към настоящия регламент на основата на елементи, изложени в приложение II.
   Член 2
   Настоящият регламент влиза в сила на 16 май 2011 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 13 май 2011 година.

            За Комисията, от името на председателя,

         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 187, 21.7.2010 г., стр. 5.

      ПРИЛОЖЕНИЕ I

         Вносни мита за продуктите, посочени в член 136, параграф 1 от Регламент (ЕО) № 1234/2007, приложими от 16 май 2011 година

                  Код по КН

                  Описание на стоките

                  Вносно мито (1)

                  (EUR/t)

                  1001 10 00

                  ПШЕНИЦА твърда висококачествена

                  0,00

                  със средно качество

                  0,00

                  с ниско качество

                  0,00

                  1001 90 91

                  ПШЕНИЦА мека, за посев

                  0,00

                  ex 1001 90 99

                  ПШЕНИЦА мека висококачествена, различна от тази за посев

                  0,00

                  1002 00 00

                  РЪЖ

                  0,00

                  1005 10 90

                  ЦАРЕВИЦА за посев, различна от хибридна

                  0,00

                  1005 90 00

                  ЦАРЕВИЦА, различна от тази за посев (2)

                  0,00

                  1007 00 90

                  СОРГО на зърна, различно от хибрид за посев

                  0,00

         (1)  За стоките, пристигащи в Съюза през Атлантическия океан или през Суецкия канал, вносителят може, прилагайки член 2, параграф 4 от Регламент (ЕC) № 642/2010, да се ползва от намаление на митата със:

                  —

                  3 EUR/t, ако пристанището на разтоварване се намира в Средиземно или Черно море,

                  —

                  2 EUR/t, ако пристанището на разтоварване се намира в Дания, Естония, Ирландия, Литва, Латвия, Полша, Финландия, Швеция, Обединеното кралство или на атлантическия бряг на Иберийския полуостров.

         (2)  Вносителят може да ползва фиксирано намаление от 24 EUR/t, когато са изпълнени условията, установени в член 3, от Регламент (ЕC) № 642/2010.

      ПРИЛОЖЕНИЕ II

         Елементи за изчисляване на митата, определени в приложение I

      29.4.2011-12.5.2011

                  1.

                  Средни стойности за референтния период, посочен в член 2, параграф 2 от Регламент (ЕС) № 642/2010:

                              (EUR/t)

                              Мека пшеница (1)

                              Царевица

                              Твърда пшеница, висококачествена

                              Твърда пшеница със средно качество (2)

                              Твърда пшеница с ниско качество (3)

                              Ечемик

                              Борса

                              Minnéapolis

                              Chicago

                              —

                              —

                              —

                              —

                              Котировка

                              247,86

                              192,42

                              —

                              —

                              —

                              —

                              Цена CAF САЩ

                              —

                              —

                              255,38

                              245,38

                              225,38

                              164,90

                              Премия за Залива

                              —

                              15,33

                              —

                              —

                              —

                              —

                              Премия за Големите езера

                              71,88

                              —

                              —

                              —

                              —

                              —

                  2.

                  Средни стойности за референтния период, посочен в член 2, параграф 2 от Регламент (ЕС) № 642/2010:

                              Разходи за навло: Мексикански залив–Ротердам:

                              16,82 EUR/t

                              Разходи за навло: Големите езера–Ротердам:

                              47,76 EUR/t

         (1)  Позитивна премия от 14 EUR/t инкорпорирано (член 5, параграф 3 от Регламент (ЕС) № 642/2010).

         (2)  Негативна премия от 10 EUR/t (член 5, параграф 3 от Регламент (ЕС) № 642/2010).

         (3)  Негативна премия от 30 EUR/t (член 5, параграф 3 от Регламент (ЕС) № 642/2010).


title: Регламент за изпълнение (ЕС) № 52/2013 на Комисията от 22 януари 2013 година за изменение на приложение XI б към Регламент (ЕО) № 1234/2007 на Съвета по отношение на искрящото вино, искрящото газирано вино и ректифицираната концентрирана гроздова мъст

text:
               23.1.2013

               BG

               Официален вестник на Европейския съюз

               L 20/44

      РЕГЛАМЕНТ ЗА ИЗПЪЛНЕНИЕ (ЕС) № 52/2013 НА КОМИСИЯТА

   от 22 януари 2013 година
   за изменение на приложение XIб към Регламент (ЕО) № 1234/2007 на Съвета по отношение на искрящото вино, искрящото газирано вино и ректифицираната концентрирана гроздова мъст
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 113г, параграф 2 от него,
   като има предвид, че:

               (1)

               Съгласно член 113г от Регламент (ЕО) № 1234/2007, в приложение XIб към посочения регламент се изброяват категориите лозаро-винарски продукти, които могат да използват в Съюза за предлагане на пазара на продукт, който отговаря на посочените в същото приложение условия.

               (2)

               Що се отнася до искрящото вино и искрящото газирано вино, в точки 8 и 9 от приложение XIб към Регламент (ЕО) № 1234/2007 се предвижда тези вина да бъдат получавани от вино. Въпреки това в Регламент (ЕО) № 1493/1999 на Съвета от 17 май 1999 г. относно общата организация на пазара на вино (2) в точки 17 и 18 от приложение I се предвижда, че тези продукти могат да бъдат получени и от други продукти, годни за производството на вино. Реформата в лозаро-винарския сектор, въведена с Регламент (ЕО) № 479/2008 на Съвета (3), нямаше за цел да измени списъка с продуктите за получаване на искрящо вино и искрящо газирано вино. Поради това е целесъобразно отново да се предвиди, че искрящото вино и искрящото газирано вино могат да бъдат получавани и от младо вино в процес на ферментация, от гроздова мъст или частично ферментирала гроздова мъст.

               (3)

               Нови методи за производство на ректифицирана концентрирана гроздова мъст позволяват получаването на ректифицирана концентрирана кристализирана мъст. В определението за ректифицирана концентрирана гроздова мъст в точка 14 от приложение XIб към Регламент (ЕО) № 1234/2007 се предвижда единствено течна форма. Определението за ректифицирана концентрирана гроздова мъст следва да се адаптира, за да включва и кристализираната форма на мъстта.

               (4)

               Поради това приложение XIб към Регламент (ЕО) № 1234/2007 следва да бъде съответно изменено.

               (5)

               Мерките, предвидени в настоящия регламент, са в съответствие със становището на регулаторния комитет, създаден съгласно член 195, параграф 3 от Регламент (ЕО) № 1234/2007,

         ПРИЕ НАСТОЯЩИЯ РЕГЛАМЕНТ:
   Член 1
   Приложение XIб към Регламент (ЕО) № 1234/2007 се изменя, както следва:

               1)

               Точка 8, буква а) се заменя със следния текст:

                           „a)

                           е получен от вино, от младо вино в процес на ферментация, от гроздова мъст или от частично ферментирала гроздова мъст, ако тези продукти са с общо алкохолно съдържание не по-ниско от 9 об. %;“.

               2)

               Точка 9, буква а) се заменя със следния текст:

                           „a)

                           е получен от вино, от младо вино в процес на ферментация, от гроздова мъст или от частично ферментирала гроздова мъст;“.

               3)

               Точка 14 се заменя със следния текст:
               „14.   Ректифицирана концентрирана гроздова мъст

               „Ректифицирана концентрирана гроздова мъст“ е:

                           а)

                           течен некарамелизиран продукт, който:

                                       i)

                                       е получен чрез частично дехидратиране на гроздова мъст, извършено по разрешен метод, различен от директно нагряване, така че стойността, указана от рефрактометър, използван съгласно метод, определен в съответствие с член 120ж, при температура от 20 °C да не бъде по-ниска от 61,7 %;

                                       ii)

                                       е претърпял разрешените обработки по намаляване на киселинното съдържание и отстраняване на другите компоненти освен захарта;

                                       iii)

                                       има следните характеристики:

                                                   —

                                                   рН, не по-високо от 5 при 25 °Brix,

                                                   —

                                                   оптична плътност 425 nm при дебелина 1 сантиметър, не повече от 0,100 при гроздова мъст, концентрирана на 25 °Brix,

                                                   —

                                                   съдържание на захароза, недоловимо посредством определения метод за анализ,

                                                   —

                                                   индекс на Фолин—Чикалто, не по-висок от 6,00 при 25 °Brix,

                                                   —

                                                   титруема киселинност, не по-висока от 15 милиеквивалента на килограм общи захари,

                                                   —

                                                   съдържание на серен диоксид, не по-високо от 25 милиграма на килограм общи захари,

                                                   —

                                                   общо съдържание на катиони, не по-голямо от 8 милиеквивалента на килограм общи захари,

                                                   —

                                                   проводимост при 25 °Brix и 20 °С, не по-висока от 120 микросименса на сантиметър,

                                                   —

                                                   съдържание на хидроксиметилфурфурал, не повече от 25 милиграма на килограм общи захари,

                                                   —

                                                   наличие на мезоинозитол;

                           б)

                           твърд некарамелизиран продукт, който:

                                       i)

                                       е получен чрез кристализация на течна ректифицирана концентрирана гроздова мъст без използване на разтворител;

                                       ii)

                                       е претърпял разрешените обработки по намаляване на киселинното съдържание и отстраняване на другите компоненти освен захарта;

                                       iii)

                                       има следните характеристики след разтваряне в разтвор при 25 °Brix:

                                                   —

                                                   рН, не по-високо от 7,5,

                                                   —

                                                   оптична плътност 425 nm при дебелина 1 сантиметър, не повече от 0,100,

                                                   —

                                                   съдържание на захароза, недоловимо посредством определения метод за анализ,

                                                   —

                                                   индекс на Фолин—Чикалто, не по-висок от 6,00,

                                                   —

                                                   титруема киселинност, не по-висока от 15 милиеквивалента на килограм общи захари,

                                                   —

                                                   съдържание на серен диоксид, не по-високо от 10 милиграма на килограм общи захари,

                                                   —

                                                   общо съдържание на катиони, не по-голямо от 8 милиеквивалента на килограм общи захари,

                                                   —

                                                   проводимост при 20 °С, не по-висока от 120 микросименса на сантиметър,

                                                   —

                                                   съдържание на хидроксиметилфурфурал, не повече от 25 милиграма на килограм общи захари,

                                                   —

                                                   наличие на мезоинозитол.

                     Разрешава се действително алкохолно съдържание на ректифицираната концентрирана гроздова мъст, не по-голямо от 1 об. %.“

         Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 януари 2013 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 179, 14.7.1999 г., стр. 1.

      (3)  ОВ L 148, 6.6.2008 г., стр. 1.


title: Регламент за изпълнение (ЕС) № 167/2012 на Комисията от 24 февруари 2012 година за определяне на максималния размер на помощта, предоставена за частно складиране на маслиново масло в рамките на тръжната процедура, открита с Регламент за изпълнение (ЕС) № 111/2012

text:
               25.2.2012

               BG

               Официален вестник на Европейския съюз

               L 53/12

         РЕГЛАМЕНТ ЗА ИЗПЪЛНЕНИЕ (ЕС) № 167/2012 НА КОМИСИЯТА
   от 24 февруари 2012 година
   за определяне на максималния размер на помощта, предоставена за частно складиране на маслиново масло в рамките на тръжната процедура, открита с Регламент за изпълнение (ЕС) № 111/2012
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 43, буква г) във връзка с член 4 от него,
   като има предвид, че:

               (1)

               В Регламент за изпълнение (ЕС) № 111/2012 на Комисията от 9 февруари 2012 г. за откриване на тръжна процедура за помощ за частно складиране на маслиново масло (2) се предвиждат два подпериода на подаване на оферти.

               (2)

               В съответствие с член 13, параграф 1 от Регламент (ЕО) № 826/2008 на Комисията от 20 август 2008 г. за определяне на общи правила за предоставянето на помощ за частно складиране на някои земеделски продукти (3) въз основа на тръжните оферти, за които е уведомена от държавите-членки, Комисията определя или не определя максимален размер на помощта.

               (3)

               Въз основа на офертите, подадени в отговор на първата частична покана за участие в търг, е целесъобразно да се определи максимален размер на помощта за частно складиране на маслиново масло за подпериода на подаване на оферти, приключващ на 21 февруари 2012 г. Определянето на този максимален размер на помощта води до превишаване на общото максимално количество, посочено в член 1, параграф 2 от Регламент за изпълнение (ЕС) № 111/2012. Следователно в съответствие с член 13, параграф 2 от Регламент (ЕО) № 826/2008 Комисията определя коефициент на разпределение, приложим за офертите с искане за максимален размер на помощта, за да не се превиши максималното налично количество.

               (4)

               С цел да се подаде бърз сигнал на пазара и да се гарантира ефективното управление на мярката настоящият регламент следва да влезе в сила в деня на публикуването му в Официален вестник на Европейския съюз.

               (5)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   1.   Максималният размер на помощта за маслиново масло за подпериода на подаване на оферти, приключващ на 21 февруари 2012 г., в рамките на тръжната процедура, открита с Регламент за изпълнение (ЕС) № 111/2012, е определен в приложението към настоящия регламент.
   2.   По отношение на офертите с искане за максимален размер на помощта се прилага коефициент на разпределение в размер на 84,00456 %.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 24 февруари 2012 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 37, 10.2.2012 г., стр. 55.

      (3)  ОВ L 223, 21.8.2008 г., стр. 3.

      ПРИЛОЖЕНИЕ

                  Продукт

                  Максимален размер на помощта
                  (EUR/тон/ден)

                  Маслиново масло „Extra virgin“

                  0,00

                  Необработено маслиново масло „Virgin“

                  0,65


title: Регламент за изпълнение (ЕС) № 470/2013 на Комисията от 22 май 2013 година за откриване на тарифна квота за определени количества индустриална захар за пазарната 2013/2014 година

text:
               23.5.2013

               BG

               Официален вестник на Европейския съюз

               L 136/9

         РЕГЛАМЕНТ ЗА ИЗПЪЛНЕНИЕ (ЕС) № 470/2013 НА КОМИСИЯТА
   от 22 май 2013 година
   за откриване на тарифна квота за определени количества индустриална захар за пазарната 2013/2014 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 142 във връзка с член 4 от него,
   като има предвид, че:

               (1)

               С оглед на гарантирането на необходимото предлагане за производството на продуктите, посочени в член 62, параграф 2 от Регламент (ЕО) № 1234/2007, на цени, съответстващи на световните, Европейският съюз е заинтересован от временното преустановяване на прилагането на вносните мита върху захарта, предназначена за производството на тези продукти през пазарната 2013/2014 година, за половината от необходимото на Съюза количество индустриална захар.

               (2)

               С Регламент (ЕО) № 891/2009 на Комисията от 25 септември 2009 г. за откриване и управление на някои тарифни квоти на Общността в сектора на захарта (2) се предвижда управлението на тарифните квоти за внос на захарни продукти в съответствие с член 142 от Регламент (ЕО) № 1234/2007 с пореден номер 09.4390 (индустриална вносна захар). В съответствие с член 11 от Регламент (ЕО) № 891/2009 обаче количествата на продуктите, за които се преустановяват вносните мита, следва да бъдат определени с отделен правен акт.

               (3)

               Внесените количества индустриална захар, върху които не се налагат вносни мита през пазарната 2013/2014 година, е необходимо да бъдат съответно определени.

               (4)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Вносните мита за индустриална захар с код по КН 1701 и пореден номер 09.4390 за количество от 400 000 тона се преустановяват от 1 октомври 2013 г. до 30 септември 2014 г.
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.

   Той се прилага от 1 октомври 2013 г.
   Срокът му на действие изтича на 30 септември 2014 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 май 2013 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 254, 26.9.2009 г., стр. 82.


title: Регламент за изпълнение (ЕС) № 675/2013 на Комисията от 15 юли 2013 година за одобрение на изменение, което не е несъществено, в спецификацията на название, вписано в Регистъра на защитените наименования за произход и на защитените географски указания [Pomodoro di Pachino (ЗГУ)]

text:
               17.7.2013

               BG

               Официален вестник на Европейския съюз

               L 194/1

         РЕГЛАМЕНТ ЗА ИЗПЪЛНЕНИЕ (ЕС) № 675/2013 НА КОМИСИЯТА
   от 15 юли 2013 година
   за одобрение на изменение, което не е несъществено, в спецификацията на название, вписано в Регистъра на защитените наименования за произход и на защитените географски указания [Pomodoro di Pachino (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               Регламент (ЕС) № 1151/2012 отмени и замени Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2).

               (2)

               В съответствие с член 9, параграф 1, първа алинея от Регламент (ЕО) № 510/2006 Комисията разгледа заявлението на Италия за одобрение на изменение в спецификацията на защитеното географско указание „Pomodoro di Pachino“, регистрирано по силата на Регламент (ЕО) № 617/2003 на Комисията (3).

               (3)

               Тъй като въпросното изменение не е несъществено, в съответствие с член 6, параграф 2 от Регламент (ЕО) № 510/2006 Комисията публикува заявлението за изменение в Официален вестник на Европейския съюз
                   (4). Тъй като Комисията не получи никакви възражения съгласно член 7 от горепосочения регламент, изменението в спецификацията следва да бъде одобрено,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията, свързано с посоченото в приложението към настоящия регламент название.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 юли 2013 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ L 93, 31.3.2006 г., стр. 12.

      (3)  ОВ L 89, 5.4.2003 г., стр. 3.

      (4)  ОВ C 308, 12.10.2012 г., стр. 17.

      ПРИЛОЖЕНИЕ
      Земеделски продукти, предназначени за консумация от човека, изброени в приложение I към Договора:

         Клас 1.6.   Плодове, зеленчуци и зърнени култури, пресни или преработени

      ИТАЛИЯ
      Pomodoro di Pachino (ЗГУ)


title: Регламент за изпълнение (ЕС) № 586/2011 на Комисията от 17 юни 2011 година за определяне на фиксирани стойности при внос за определяне на входната цена на някои плодове и зеленчуци

text:
               18.6.2011

               BG

               Официален вестник на Европейския съюз

               L 160/80

         РЕГЛАМЕНТ ЗА ИЗПЪЛНЕНИЕ (ЕС) № 586/2011 НА КОМИСИЯТА
   от 17 юни 2011 година
   за определяне на фиксирани стойности при внос за определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
   като взе предвид Регламент (ЕО) № 1580/2007 на Комисията от 21 декември 2007 г. за определяне на правила за прилагане на регламенти (ЕО) № 2200/96, (ЕО) № 2201/96 и (ЕО) № 1182/2007 на Съвета в сектора на плодовете и зеленчуците (2), и по-специално член 138, параграф 1 от него,
   като има предвид, че:
   в изпълнение на резултатите от Уругвайския кръг от многостранните търговски преговори Регламент (ЕО) № 1580/2007 посочва критерии за определяне от Комисията на фиксирани стойности при внос от трети страни за продуктите и периодите, посочени в приложение XV, част A от посочения регламент,
   ПРИЕ НАСТОЯЩИЯ РЕГЛАМЕНТ:
   Член 1
   Фиксираните стойности при внос, посочени в член 138 от Регламент (ЕО) № 1580/2007, са определени в приложението към настоящия регламент.
   Член 2
   Настоящият регламент влиза в сила на 18 юни 2011 година.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 17 юни 2011 година.

            За Комисията, от името на председателя,

         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 350, 31.12.2007 г., стр. 1.

      ПРИЛОЖЕНИЕ
      Фиксирани стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Кодове на трети страни (1)

                  Фиксирана вносна стойност

                  0702 00 00

                  MA

                  57,8

                  MK

                  31,8

                  TR

                  54,0

                  ZZ

                  47,9

                  0707 00 05

                  TR

                  97,3

                  ZZ

                  97,3

                  0709 90 70

                  TR

                  111,4

                  ZZ

                  111,4

                  0805 50 10

                  AR

                  65,2

                  BR

                  40,6

                  TR

                  76,6

                  ZA

                  100,1

                  ZZ

                  70,6

                  0808 10 80

                  AR

                  90,6

                  BR

                  79,3

                  CL

                  84,5

                  CN

                  80,6

                  NZ

                  97,4

                  UY

                  98,4

                  ZA

                  85,5

                  ZZ

                  88,0

                  0809 10 00

                  TR

                  158,2

                  ZZ

                  158,2

                  0809 20 95

                  TR

                  385,5

                  XS

                  175,4

                  ZZ

                  280,5

         (1)  Номенклатура на страните, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „друг произход“.


title: Регламент за изпълнение (ЕС) 2016/1439 на Комисията от 18 август 2016 година за вписване на наименование в регистъра на защитените наименования за произход и защитените географски указания [Oriel Sea Salt (ЗНП)]

text:
               31.8.2016

               BG

               Официален вестник на Европейския съюз

               L 234/9

         РЕГЛАМЕНТ ЗА ИЗПЪЛНЕНИЕ (ЕС) 2016/1439 НА КОМИСИЯТА
   от 18 август 2016 година
   за вписване на наименование в регистъра на защитените наименования за произход и защитените географски указания [Oriel Sea Salt (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 50, параграф 2, буква а) от Регламент (ЕС) № 1151/2012 заявката за регистрация на названието „Oriel Sea Salt“, подадена от Ирландия, бе публикувана в Официален вестник на Европейския съюз
                   (2).

               (2)

               Тъй като Комисията не е получила никакви възражения по член 51 от Регламент (ЕС) № 1151/2012, наименованието „Oriel Sea Salt“ следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Oriel Sea Salt“ (ЗНП).
   Наименованието по първа алинея се използва за идентифициране на продукт от клас 2.6. „Сол“ от приложение XI към Регламент за изпълнение (ЕС) № 668/2014 на Комисията (3).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 август 2016 година.

            За Комисията,

            от името на председателя,

         Carlos MOEDAS

            Член на Комисията

      (1)  ОВ L 343, 14.12.2012 г., стр. 1.

      (2)  ОВ C 141, 22.4.2016 г., стр. 21.

      (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) № 844/2011 на Комисията от 23 август 2011 година за одобряване на предекспортните проверки, извършвани от Канада на пшеница и пшенично брашно за наличие на охратоксин A  Текст от значение за ЕИП

text:
               24.8.2011

               BG

               Официален вестник на Европейския съюз

               L 218/4

         РЕГЛАМЕНТ ЗА ИЗПЪЛНЕНИЕ (ЕС) № 844/2011 НА КОМИСИЯТА
   от 23 август 2011 година
   за одобряване на предекспортните проверки, извършвани от Канада на пшеница и пшенично брашно за наличие на охратоксин A
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 23 от него,
   като има предвид, че:

               (1)

               В Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (2) е определено максимално допустимото количество на охратоксин А в храните. На пазара на Съюза могат да бъдат пускани единствено храни, отговарящи на максимално допустимото количество.

               (2)

               В Регламент (ЕО) № 882/2004 на държавите-членки е определено задължението да гарантират редовното провеждане на официален контрол въз основа на риска и с необходимата честота за постигане на целите на регламента, които са, inter alia, превенцията на рисковете за хората и животните, тяхното елиминиране и свеждането им до приемливи равнища.

               (3)

               В член 23 от Регламент (ЕО) 882/2004 е предвидено, че могат да бъдат одобрявани специфични предекспортни проверки на фуражите и храните, които се извършват от трета страна непосредствено преди осъществяването на експорт за Съюза с цел да се направи проверка на съответствието на изнасяните продукти с изискванията на Съюза.

               (4)

               Такова одобрение може да бъде дадено на трета страна само ако одит, извършен от Европейския съюз, е показал, че фуражите или храните, изнасяни за Европейския съюз, отговарят на изискванията на Съюза или на равностойни изисквания и че контролът, извършван в третата страна преди експедиране, се счита за достатъчно ефективен и ефикасен, за да замени или намали документните, идентификационните и физическите проверки, предвидени от законодателството на Съюза.

               (5)

               На 8 октомври 2007 г. Канада подаде заявление до Комисията за получаване на одобрение за предекспортните проверки, извършвани от компетентните органи на Канада за замърсяване с охратоксин А на пшеница (обикновена и твърда) и пшенично брашно, предназначени за износ в Европейския съюз.

               (6)

               Комисията направи подробна оценка на информацията, представена от Канадската комисия по зърнените култури, която е компетентният орган на Канада и която ще носи отговорност за извършването на предекспортните проверки, и счита, че дадените гаранции са задоволителни и основателно мотивират одобряването на предекспортните проверки на пшеницата и пшеничното брашно за наличието на охратоксин А.

               (7)

               Поради това е целесъобразно да бъде дадено одобрение за предекспортните проверки, извършвани от Канада на пшеницата и пшеничното брашно, с които се гарантира спазването на максималните количества охратоксин А, определени в законодателството на Съюза.

               (8)

               Съгласно член 16, параграф 2 от Регламент (ЕО) № 882/2004 от държавите-членки се изисква да адаптират честотата на физическите проверки на вноса в зависимост от рисковете, свързани с различните категории храни, и отчитайки — наред с други фактори — гаранциите, дадени от компетентните органи на третата страна, от която произхожда съответната храна. Системните предекспортни проверки, извършвани под контрола на Канадската комисия по зърнените култури в съответствие с одобрението на Съюза и съгласно член 23 от Регламент (ЕО) № 882/2004, осигуряват задоволително ниво на гаранциите във връзка със замърсяването с охратоксин А на пшеницата и пшеничното брашно и поради това позволяват на държавите-членки да намалят честотата на физическите проверки, извършвани по отношение на тези суровини.

               (9)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Одобрение на предекспортни проверки
   Предекспортните проверки за наличие на охратоксин А, извършвани от Канадската комисия по зърнените култури непосредствено преди износ за Европейския съюз, се одобряват за следните храни:

               а)

               пшеница, попадаща в код по ХС/КН 1001 и произведена на територията на Канада, и

               б)

               пшенично брашно, попадащо в код по ХС/КН 1101 00 и произведено на територията на Канада.

         Член 2
   Условия за одобрение на предекспортни проверки
   1.   Всяка пратка от продуктите, посочени в член 1, се придружава от:

               а)

               протокол с резултатите от взетите проби и от анализите, направени в съответствие с разпоредбите на Регламент (ЕО) № 401/2006 на Комисията от 23 февруари 2006 г. за установяване на методи за вземане на проби и за анализ за целите на официалния контрол на нивата за микотоксини в храни (3) или в съответствие с равностойни изисквания от лаборатория, одобрена от Канадската комисия по зърнените култури;

               б)

               сертификат в съответствие с образеца от приложението, попълнен, проверен и подписан от представител на Канадската комисия по зърнените култури; сертификатът е валиден за срок от четири месеца от датата на издаване.

         2.   Протоколът и сертификатът, посочени в параграф 1, могат да се издават по електронен път, след като бъдат договорени практическите аспекти на този процес.
   3.   Всяка пратка с храни се обозначава с идентификационен код, който се посочва в протокола и в сертификата, посочени в параграф 1. Всеки отделен чувал или друга форма на опаковка от пратката се обозначава със същия код.
   Член 3
   Разделяне на пратки
   Ако дадена пратка бъде разделена на части, всяка част от нея се придружава от копие на сертификата, посочен в член 2, параграф 1, буква б), заверено от компетентния орган на държавата-членка, на чиято територия е настъпило разделянето на пратката, до освобождаването на частта за свободно обращение.
   Член 4
   Официален контрол
   В съответствие с разпоредбите на член 16, параграф 2 и член 23, параграф 2 от Регламент (ЕО) № 882/2004 честотата на физическите проверки, извършвани от държавите-членки на пратки с продукта, посочен в член 1, се ограничават до не повече от 1 % от броя на пратките, представени в съответствие с член 2.
   Член 5
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.
   Той се прилага от 1 октомври 2011 г.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 23 август 2011 година.

            За Комисията

            Председател

         José Manuel BARROSO

      (1)  ОВ L 165, 30.4.2004 г., стр. 1.

      (2)  ОВ L 364, 20.12.2006 г., стр. 5.

      (3)  ОВ L 70, 9.3.2006 г., стр. 12.

      ПРИЛОЖЕНИЕ


title: Регламент за изпълнение (ЕС) № 142/2013 на Комисията от 19 февруари 2013 година за изменение на Регламент (ЕО) № 2535/2001 по отношение на данните на новозеландския орган, издаващ сертификати за износ на млечни продукти

text:
               20.2.2013

               BG

               Официален вестник на Европейския съюз

               L 47/49

         РЕГЛАМЕНТ ЗА ИЗПЪЛНЕНИЕ (ЕС) № 142/2013 НА КОМИСИЯТА
   от 19 февруари 2013 година
   за изменение на Регламент (ЕО) № 2535/2001 по отношение на данните на новозеландския орган, издаващ сертификати за износ на млечни продукти
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Регламент за единната ООП“) (1), и по-специално член 144, параграф 1 и член 148, буква в) във връзка с член 4 от него,
   като има предвид, че:

               (1)

               В приложение XII към Регламент (ЕО) № 2535/2001 на Комисията от 14 декември 2001 г. относно определяне на подробни правила за прилагане на Регламент (ЕО) № 1255/1999 на Съвета по отношение на режима на внос на мляко и млечни продукти и за откриване на тарифни квоти (2) са изброени органите, отговарящи за издаването на сертификати IMA 1 (inward-monitoring arrangement).

               (2)

               Нова Зеландия съобщи на Комисията, че от 1 март 2013 г. се изменят наименованието и адресът на издаващия орган, посочен във въпросното приложение. Във връзка с това е необходимо да се актуализират данните на новозеландския издаващ орган, посочен в приложение XII към същия регламент.

               (3)

               Поради това Регламент (ЕО) № 2535/2001 следва да бъде съответно изменен.

               (4)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Приложение XII към Регламент (ЕО) № 2535/2001 се изменя в съответствие с приложението към настоящия регламент.
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.

   Той се прилага за сертификати IMA 1, издавани от 1 март 2013 г. нататък.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 февруари 2013 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 341, 22.12.2001 г., стр. 29.

      ПРИЛОЖЕНИЕ
      В приложение ХII към Регламент (ЕО) № 2535/2001 текстът за Нова Зеландия се заменя със следния текст:

                     „Нова Зеландия

                     ex 0405 10 11

                     Масло

                     Ministry for Primary Industries

                                 Pastoral House

                                 25 The Terrace

                                 PO Box 2526

                                 Wellington 6140

                                 Тел. +64 4 894 0100

                                 Факс + 64 4 894 0720

                                 www.mpi.govt.nz“

                     ex 0405 10 19

                     Масло

                     ex 0405 10 30

                     Масло

                     ex 0406 90 01

                     Сирена, предназначени за преработка

                     ex 0406 90 21

                     Сирене „Чедар“


title: Регламент за изпълнение (ЕС) № 292/2012 на Комисията от 2 април 2012 година за установяване на стандартни стойности при внос с цел определяне на входната цена на някои плодове и зеленчуци

text:
               3.4.2012

               BG

               Официален вестник на Европейския съюз

               L 96/3

         РЕГЛАМЕНТ ЗА ИЗПЪЛНЕНИЕ (ЕС) № 292/2012 НА КОМИСИЯТА
   от 2 април 2012 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 2 април 2012 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  CR

                  48,1

                  IL

                  107,9

                  MA

                  63,4

                  TN

                  96,3

                  TR

                  92,7

                  ZZ

                  81,7

                  0707 00 05

                  JO

                  225,1

                  TR

                  156,2

                  ZZ

                  190,7

                  0709 91 00

                  EG

                  76,0

                  ZZ

                  76,0

                  0709 93 10

                  JO

                  225,1

                  MA

                  44,5

                  TR

                  125,6

                  ZZ

                  131,7

                  0805 10 20

                  EG

                  49,2

                  IL

                  76,4

                  MA

                  49,9

                  TN

                  58,4

                  TR

                  64,8

                  ZA

                  45,1

                  ZZ

                  57,3

                  0805 50 10

                  MX

                  39,8

                  TR

                  45,2

                  ZZ

                  42,5

                  0808 10 80

                  AR

                  85,0

                  BR

                  85,4

                  CA

                  156,1

                  CL

                  99,1

                  CN

                  107,2

                  MA

                  49,8

                  MK

                  31,8

                  US

                  173,0

                  UY

                  74,3

                  ZA

                  74,7

                  ZZ

                  93,6

                  0808 30 90

                  AR

                  102,9

                  CL

                  105,9

                  CN

                  51,0

                  ZA

                  106,6

                  ZZ

                  91,6

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 288/2013 на Комисията от 25 март 2013 година относно спиране на действието на разрешенията за препарата от Bacillus cereus var. toyoi (NCIMB 40112/CNCM I-1012), предоставени с регламенти (ЕО) № 256/2002, (ЕО) № 1453/2004, (ЕО) № 255/2005, (ЕО) № 1200/2005, (ЕО) № 166/2008 и (ЕО) № 378/2009  текст от значение за ЕИП

text:
               26.3.2013

               BG

               Официален вестник на Европейския съюз

               L 86/15

         РЕГЛАМЕНТ ЗА ИЗПЪЛНЕНИЕ (ЕС) № 288/2013 НА КОМИСИЯТА
   от 25 март 2013 година
   относно спиране на действието на разрешенията за препарата от Bacillus cereus var. toyoi (NCIMB 40112/CNCM I-1012), предоставени с регламенти (ЕО) № 256/2002, (ЕО) № 1453/2004, (ЕО) № 255/2005, (ЕО) № 1200/2005, (ЕО) № 166/2008 и (ЕО) № 378/2009
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 13, параграф 2 от него,
   като има предвид, че:

               (1)

               В Регламент (ЕО) № 1831/2003 е предвидено, че добавките за използване при храненето на животни подлежат на разрешаване, и се уреждат основанията и процедурите за предоставяне или отказ на разрешение. В член 10 от посочения регламент се предвижда извършването на повторна оценка на добавките, чието използване е разрешено съгласно Директива 70/524/ЕИО на Съвета (2).

               (2)

               В съответствие с Директива 70/524/ЕИО препаратът от Bacillus cereus var. toyoi (NCIMB 40112/CNCM I-1012) бе разрешен за употреба без ограничение във времето като фуражна добавка за прасенца под два месеца и свине майки с Регламент (ЕО) № 256/2002 на Комисията (3), за прасенца от два до четири месеца и прасета за угояване с Регламент (ЕО) № 1453/2004 на Комисията (4), за говеда за угояване с Регламент (ЕО) № 255/2005 на Комисията (5) и за зайци за угояване и пилета за угояване с Регламент (ЕО) № 1200/2005 на Комисията (6). Впоследствие препаратът беше вписан в Регистъра на фуражните добавки на Европейския съюз като съществуващ продукт в съответствие с член 10, параграф 1 от Регламент (ЕО) № 1831/2003.

               (3)

               Също така в съответствие с Регламент (ЕО) № 1831/2003 посоченият препарат бе разрешен за употреба за период от десет години за пуйки за угояване с Регламент (ЕО) № 166/2008 на Комисията (7) и за зайки за разплод с Регламент (ЕО) № 378/2009 на Комисията (8).

               (4)

               В съответствие с член 10, параграф 2 от Регламент (ЕО) № 1831/2003 във връзка с член 7 от същия регламент бе подадено заявление за разрешаване на препарата от Bacillus cereus var. toyoi (NCIMB 40112/CNCM I-1012) като фуражна добавка за говеда за угояване, зайци за угояване, пилета за угояване, прасенца (отбити), свине за угояване и женски свине за възпроизводство, а в съответствие с член 7 от посочения регламент бе подадено заявление за нова употреба на препарата за телета за отглеждане; и при двете заявления е подадено искане добавката да бъде включена в категорията „зоотехнически добавки“. Заявленията бяха придружени от данните и документите, които се изискват в член 7, параграф 3 от Регламент (ЕО) № 1831/2003.

               (5)

               В становището си от 16 октомври 2012 г. (9) Европейският орган за безопасност на храните (по-нататък „Органът“) стигна до заключението, че щамът на Bacillus cereus съдържа детерминанти на резистентност към два антибиотика, които се използват в хуманната и ветеринарната медицина, като поне една от тези детерминанти се дължи на придобита резистентност. Също така беше установено, че поради наличието на гени със същата организация като патогенните щамове на Bacillus cereus, следва да се приеме, че щамът на Bacillus cereus, който се съдържа в препарата, предмет на заявлението, може да образува функционални токсини, свързани с предаваните чрез храната болести.

               (6)

               Въз основа на наличната информация рискът, че препаратът от Bacillus cereus var. toyoi (NCIMB 40112/CNCM I-1012) може да разпространи резистентността към тези антибиотици и към други микроорганизми не може да бъде изключен, както и че чрез този препарат боравещият с добавката персонал или потребителите също могат да бъдат изложени на риска от токсините. Следователно не бе установено, че посоченият препарат не оказва неблагоприятно въздействие върху здравето на животните или човешкото здраве, когато се използва при предложените условия.

               (7)

               Заключенията на Органа относно безопасността на препарата се отнасят за всички животински видове, за които е предоставено разрешение за употреба, включително пуйки за угояване и зайки за разплод, за които разрешението е предоставено с Регламент (ЕО) № 166/2008 и Регламент (ЕО) № 378/2009.

               (8)

               Следователно тези разрешения вече не отговарят на условията, определени в член 5 от Регламент (ЕО) № 1831/2003.

               (9)

               Въз основа на нови допълнителни данни за безопасността на употребата на препарата от Bacillus cereus var. toyoi (NCIMB 40112/CNCM I-1012) оценката за тази добавка може да бъде преразгледана. Във връзка с това заявителят на посочения препарат твърди, че могат да бъдат представени нови доказателства, с които да се докаже безопасността на добавката. За тази цел заявителят се ангажира да представи допълнителни данни, като твърди, че те ще бъдат налични до април 2013 г. Данните ще включват нови проучвания в подкрепа на ново таксономично класифициране на микроорганизма като нов вид Bacillus, ще доказват невъзможността за прехвърляне на антибиотичната резистентност и нефункционалното естество на гените на ентеротоксините, присъстващи в генома на Bacillus var. toyoi.

               (10)

               Следователно в съответствие с член 13, параграф 2 от Регламент (ЕО) № 1831/2003 действието на разрешенията на препарата от Bacillus cereus var. toyoi (NCIMB 40112/CNCM I-1012), предвидени в регламенти (ЕО) № 256/2002, (ЕО) № 1453/2004, (ЕО) № 255/2005, (ЕО) № 1200/2005, (ЕО) № 166/2008 и (ЕО) № 378/2009, следва да бъде спряно, докато не бъдат представени и оценени допълнителните данни. Мярката за спиране на действието на разрешенията следва да бъде преразгледана, след като Органът извърши надлежна оценка на тези данни.

               (11)

               Тъй като по-нататъшното използване на препарата като фуражна добавка би могло да доведе до риск за човешкото здраве и здравето на животните, съответните продукти следва да бъдат изтеглени от пазара възможно най-бързо. От практически съображения обаче е необходимо да се предвиди ограничен по време преходен период, който да даде възможност съответните продукти да бъдат изтеглени от пазара и стопанските субекти да изпълнят задължението за изтегляне.

               (12)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Спиране на действието на разрешението, предвидено в Регламент (ЕО) № 256/2002
   Действието на разрешението, предвидено в Регламент (ЕО) № 256/2002 относно препарата, посочен под номер E 1701 в приложение III към посочения регламент, се спира.
   Член 2
   Спиране на действието на разрешението, предвидено в Регламент (ЕО) № 1453/2004
   Действието на разрешението, предвидено в Регламент (ЕО) № 1453/2004 относно препарата, посочен под номер E 1701 в приложение I към посочения регламент, се спира.
   Член 3
   Спиране на действието на разрешението, предвидено в Регламент (ЕО) № 255/2005
   Действието на разрешението, предвидено в Регламент (ЕО) № 255/2005 относно препарата, посочен под номер E 1701 в приложение I към посочения регламент, се спира.
   Член 4
   Спиране на действието на разрешението, предвидено в Регламент (ЕО) № 1200/2005
   Действието на разрешението, предвидено в Регламент (ЕО) № 1200/2005 относно препарата, посочен под номер E 1701 в приложение II към посочения регламент, се спира.
   Член 5
   Спиране на действието на разрешението, предвидено в Регламент (ЕО) № 166/2008
   Действието на разрешението, предвидено в член 1 от Регламент (ЕО) № 166/2008, се спира.
   Член 6
   Спиране на действието на разрешението, предвидено в Регламент (ЕО) № 378/2009
   Действието на разрешението, предвидено в член 1 от Регламент (ЕО) № 378/2009, се спира.
   Член 7
   Преходни мерки
   Наличностите от препарата от Bacillus cereus var. toyoi (NCIMB 40112/CNCM I-1012), предвидени за употреба при говеда за угояване, зайци за угояване, пилета за угояване, прасенца, свине за угояване, свине майки, пуйки за угояване и зайки за разплод, и от премиксите, съдържащи посочения препарат, се изтеглят от пазара до 14 юни 2013 г. Фуражните суровини и комбинираните фуражи, произведени с посочения препарат или със съдържащи го премикси преди 14 юни 2013 г., се изтеглят от пазара до 15 октомври 2013 г.
   Член 8
   Преразглеждане на мярката
   Настоящият регламент се преразглежда до 15 април 2015 г.
   Член 9
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 25 март 2013 година.

            За Комисията

            Председател

         José Manuel BARROSO

      (1)  ОВ L 268, 18.10.2003 г., стр. 29.

      (2)  ОВ L 270, 14.12.1970 г., стр. 1.

      (3)  ОВ L 41, 13.2.2002 г., стр. 6.

      (4)  ОВ L 269, 17.8.2004 г., стр. 3.

      (5)  ОВ L 45, 16.2.2005 г., стр. 3.

      (6)  ОВ L 195, 27.7.2005 г., стр. 6.

      (7)  ОВ L 50, 23.2.2008 г., стр. 11.

      (8)  ОВ L 116, 9.5.2009 г., стр. 3.

      (9)  EFSA Journal 2012 г.; 10(10):2924.